钦定古今图书集成/明伦汇编/氏族典/第557卷 > 《廖用贤尚友录》 > 司马朗
## 钦定古今图书集成/明伦汇编/氏族典/第557卷 > 《廖用贤尚友录》 > 司马朗

按《魏志司马朗传》：“朗字伯达，河内温人也。九岁，人有
道其父字者，朗曰：‘慢人亲者，不敬其亲者也’。客谢之。
十二，试经为童子郎。董卓迁天子都长安，因留洛阳。
朗父防为治书御史，朗知卓必亡，恐见留，即散财物
以赂遗卓用事者，求归乡里。时岁大饥，人相食，朗收
恤宗族，教训诸弟，不为衰世解业。年二十二，太祖辟”
为司空掾属，除成皋令，以病去。复为堂阳长，其治务
宽惠，不行鞭杖，而民不犯禁。迁元城令，入为丞相主
簿，迁兖州刺史，政化大行，百姓称之。虽在军旅，常麤
衣恶食，俭以率下，雅好人伦典籍。建安二十二年，与
夏侯惇、臧霸等征吴，到居巢，军士大疫，朗躬巡视，致
医药，遇疾卒，时年四十七。遗命“布衣幅巾，敛以时服”，
州人追思之。

===魏===